নবম শ্রেণির এক ছাত্রীকে ধর্ষণের অভিযোগে গ্রেফতার হলেন গুনিন। ঘটনাটি ঘটেছে দক্ষিণ ২৪ পরগনার জয়নগর থানার রামচন্দ্রপুর গ্রামে। অভিযুক্ত গুনিনের নাম প্রবীর হালদার। অভিযুক্ত কুলতলি থানার কৈখালির বাসিন্দা। ঘটনার কথা জানাজানি হতেই অভিযুক্ত গুনিনকে ধরে বেধড়ক মারধর করে এলাকার মানুষজন। খবর পেয়ে জয়নগর থানার পুলিশ গিয়ে অভিযুক্তকে উদ্ধার করে গ্রেফতার করে।  
বাড়ির মেয়ে পড়াশুনায় মেধাবী নয়, তাই চিন্তায় ছিলেন পরিবারের লোকেরা। ঠিকমতো লেখাপড়া না শিখলে কী করে নিজের ভবিষ্যৎ গড়বে ওই মেয়ে? কিছুতেই যে কোনওকিছু মনে রাখতে পারে না নবম শ্রেণির ওই ছাত্রী! অনেক চিকিৎসা করিয়েও কোন লাভ হয়নি বলে দাবি পরিবারের। অগত্যা সেই কারণে মেয়ের ভবিষ্যতের কথা মাথায় রেখে দ্বারস্থ হন এক গুনিনের। 
বুধবার ওই কিশোরীদের বাড়িতে আসে গুণিন প্রবীর হালদার। রোগীকে দেখে প্রথম দর্শনেই গুনিন বলে, তার দেওয়া মন্ত্রপুত ওষুধ খেলেই মুহূর্তে ফল পাওয়া যাবে। তবে যখন তিনি ওষুধ দেবেন সেই সময় সকলকেই বাড়ির বাইরে থাকতে হবে বলে শর্ত দেয় ওই গুনিন। সে আরও দাবি করে, বাড়ির ভিতরে কোনও শব্দ হলে ওষুধ কাজ করবে না। মেয়ের ভবিষ্যতের কথা ভেবে পরিবারের লোকেরা গুনিনের কথা মেনে নেন। বুধবার বিকেলে সেই সুযোগে বাড়িতে ওই কিশোরীকে একা পেয়ে তাকে মন্ত্রপূত ওষুধ দেওয়ার নাম করে ধর্ষণ করে অভিযুক্ত গুনিন। নির্যাতনের জেরে ওই ছাত্রী গুরুতর অসুস্থ হয়ে পড়লে বিষয়টি জানাজানি হয়। 

অভিযুক্ত গুনিন প্রবীর হালদার। নিজস্ব চিত্র
অন্যদিকে, ঘটনার পরে এলাকা থেকে পালানোর চেষ্টা করলে অভিযুক্তকে ধরে ফেলেন গ্রামের মানুষরা। বেধড়ক গণধোলাই দেওয়া হয় তাকে। খবর পেয়ে জয়নগর থানার পুলিশ এসে তাকে গ্রেফতার করেছে পুলিশ। অন্যদিকে নির্যাতিতা ওই কিশোরীকে শারীরিক পরীক্ষার জন্য নিয়ে যাওয়া হয় স্থানীয় হাসপাতালে। এ বিষয়ে নির্যাতিতা ওই কিশোরীর মা বলেন, ‘মেয়ে কিছু মনে রাখতে পারে না বলে অনেক ডাক্তার দেখিয়েছিলাম, কিন্তু কোনও লাভ হয়নি। সেই কারণে এলাকার কয়েকজনের কথায় ওই গুনিনের দ্বারস্থ হই। কিন্তু ও আমার যা সর্বনাশ করল, তা ভাবতে পারছি না। আমি অভিযুক্তের শাস্তি চাই।’